不能忘情吟
作者：白居易
朝代：唐

paragraphs: 鬻駱馬兮放楊柳枝，掩翠黛兮頓金羈。
馬不能言兮長鳴而却顧，楊柳枝再拜長跪而致辭。
辭曰：主乘此駱五年，凡千有八百日。
銜橜之下，不驚不逸。
素事主十年，凡三千有六百日。
巾櫛之間，無違無失。
今素貌雖陋，未至衰摧。
駱力猶壯，又無虺隤。
即駱之力，尚可以代主一步。
素之歌，亦可以送主一杯。
一旦雙去，有去無迴。
故素將去，其辭也苦。
駱將去，其鳴也哀。
此人之情也，馬之情也，豈主君獨無情哉？
予俯而歎，仰而咍，且曰：駱、駱，爾勿嘶，素、素，爾勿啼，駱反廐，素反閨。
吾疾雖作，年雖頹，幸未及項籍之將死。
何必一日之內，棄騅兮而別虞兮，乃目素兮素兮。
爲我歌楊柳枝，我姑酌彼金罍，我與爾歸醉鄉去來。